**INDOKOLÁS**

**Budapest Főváros XVII. kerület Rákosmente Önkormányzata Képviselő-testületének a Budapest Főváros XVII. kerület Rákosmente**

**Kerületi Építési Szabályzatáról szóló**

**20/2019. (VII. 9.) önkormányzati rendelete módosításáról szóló**

**23/2020. (VIII. 27.) önkormányzati rendeletéhez**

**Általános indokolás**

**A jogi szabályozás szükségességét alátámasztó szakmai okok és célok:**

Az épített környezet alakításáról és védelméről szóló 1997. évi LXXVIII. törvény 13.§ (1) bekezdése szerint az építés helyi rendjének biztosítása érdekében a települési önkormányzatnak az országos szabályoknak megfelelően, illetve az azokban megengedett eltérésekkel a település közigazgatási területének felhasználásával és beépítésével, továbbá a környezet természeti, táji és épített értékeinek védelmével kapcsolatos, a telkekhez fűződő sajátos helyi követelményeket, jogokat és kötelezettségeket helyi építési szabályzatban kell megállapítania.

Budapest Főváros XVII. kerület Rákosmente Önkormányzata Képviselő-testületének a Budapest Főváros XVII. kerület Rákosmente Kerületi Építési Szabályzatáról szóló 20/2019. (VII. 9.) önkormányzati rendelete (a továbbiakban: Rákosmente KÉSZ) módosítása a Budapest XVII. kerület, XV. utca 23. szám alatti 129672 hrsz-ú ingatlanra vonatkozó építési hely kiterjesztése miatt szükséges.

A rendelet megalkotása során a jogalkotásról szóló 2010. évi CXXX. törvény (továbbiakban: Jat.) és annak végrehajtási rendelete, a jogszabályszerkesztésről szóló 61/2009. (XII. 14.) IRM rendelet rendelkezései az irányadóak. A Jat. 3. §-a értelmében az alacsonyabb szintű jogszabály nem ismételheti meg a magasabb szintű jogszabály szövegét.

**A jogi szabályozás várható hatásai:**

A módosítással a Rákosmente KÉSZ lehetővé teszi a Budapest XVII. kerület, XV. utca 23. szám alatti 129672 hrsz-ú ingatlanon lévő, fővárosi védettségű Gózon Gyula Kamaraszínház építészeti értékeinek megőrzésével történő bővítését.

A rendelet megalkotása európai uniós jogot nem érint.

**Részletes indokolás**

**1.§-hoz**

Az építési hely kiterjesztéséhez a Rákosmente KÉSZ 11.§ (2) bekezdésének módosítása szükséges, amely által lehetővé válik az oldalkert 3 méteres sávjának beépítése ott, ahol az övezeti előírás, vagy a szabályozási terv ezt lehetővé teszi.

**2.§-hoz**

ARákosmente KÉSZ 1. számú mellékletének 15. számú tervlapján terepszint feletti és terepszint alatti építési hely feltüntetése történik.

**3.§-hoz**

A módosítás a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 43.§ (1) bekezdésének c) pontja alapján leghamarabb az elfogadást követő napon léphet hatályba.

**Jogszabály-előkészítő nyilatkozat:**

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése szerint az önkormányzati rendelet tervezetéhez tartozó, a megalkotását megelőzően rendelkezésre álló, végső előterjesztői indokolást a Nemzeti Jogszabálytárban kell közzétenni. Javaslom az indokolás közzétételét.